寄上曾仲恭侍郎借凈香寮詩韻
作者：章甫
朝代：宋

paragraphs: 官酒味甚薄，客懷愁正濃。
節物苦催人，水葉鳴西風。
覓句了無得，寂寞誰與同。
憑高望京口，佳氣何葱葱。
中有賢府主，瑩然冰雪容。
家學傳正派，政聲摩秋空。
閒哦燕寢詩，香篆縈房櫳。
別來未兼旬，頻夜夢見公。
白沙距西津，片帆可即通。
會當滌場圃，還奉杖履從。
只恐趨召還，接武夔與龍。